MFCจ่าย3.15% ลงทุนสั้น3เดือน
MFC เดินหน้าขายกองทุนตราสารหนี้ทั้งใน-นอก 3 เดือน จ่ายผลตอบแทน 3.15%
25 ม.ค. 2555

MFC เดินหน้าขายกองทุนตราสารหนี้ทั้งใน-นอก 3 เดือน จ่ายผลตอบแทน 3.15%
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า บริษัทยังคงรุกออกกองทุนตราสารหนี้อย่างต่อเนื่อง หลังกวาดยอดขายจากกองทุนเปิดเอ็มเอฟซี อินเตอร์เนชั่นแนล สเปเชี่ยล โน๊ต 6 เดือน ซึ่งเป็นกองทุนแรกของปีนี้ได้กว่า 600 ล้านบาท
กองทุนดังกล่าวเป็นกองทุนผสมลงทุนตราสารหนี้ภาครัฐและเอกชนทั้งในและต่างประเทศ รวมถึงตราสารที่มีลักษณะของสัญญาซื้อขายล่วงหน้าแฝง 
น.ส.ประภา กล่าวว่า ระหว่างวันที่ 24-27 ม.ค. 2555 บริษัทเปิดขายกองทุนเปิดเอ็มเอฟซี กาญจนทรัพย์ 3 ซีรีส์ 2 มูลค่าโครงการ 1,000 ล้านบาท อายุประมาณ 3 เดือน ซึ่งเป็นกองทุนรวมตราสารหนี้ลงทุนในต่างประเทศไม่เกิน 79% ของมูลค่าทรัพย์สินสุทธิ ได้แก่ ตราสารหนี้ระยะสั้น (EMTN) ออกโดยธนาคาร ICBC โดยลงทุนประมาณ 24% เงินฝากของ Union National Bank (UAE) โดยลงทุนประมาณ 20% เงินฝากของ Bank of China โดยลงทุน 24% พันธบัตรรัฐบาลไทย โดยลงทุนประมาณ 32% ซึ่งกองทุนสามารถพิจารณาลงทุนในตราสารอื่นแทนหรือเพิ่มเติมได้
ทั้งนี้ ประมาณการผลตอบแทนหลังหักค่าใช้จ่ายของกองทุนอยู่ที่ 3.15% หากสภาวะตลาดมีการเปลี่ยนแปลงตราสารที่จะลงทุน สัดส่วนการลงทุนและประมาณการผลตอบแทนอาจเปลี่ยนแปลงได้ผู้สนใจลงทุนในตราสารหนี้และสามารถยอมรับความเสี่ยงได้ในระดับปานกลางค่อนข้างสูง สามารถลงทุนขั้นต่ำได้ตั้งแต่1 หมื่นบาท m